- नीरज झा चौदह साल की उम्र से मेरे पाठक हैं और बकौल उनके मेरा कोई भी उपन्यास पढ के उन्हें कभी नाउम्मीदी न हुई इसलिये ‘क्रिस्टल लॉज’ भी उन्हें खूब पसंद आया । उन्होंने इसे ‘जैम ऑफ अ नॉवल, ब्रेथटेकिंग’ जैसे विशेषणों से नवाजा और उस में और भी वो सब खूबियां पायीं जिन की वो मेरे उपन्यास से अपेक्षा करते हैं । उन्होंने उपन्यास के सस्पेंस को नाकाबिलेबर्दाश्त लिखा, अंदाजेबयां को संतुलित बताया और उपन्यास की रवानगी को सुपरसोनिक स्पीड का दर्जा दिया । उन्हें उपन्यास में स्मार्ट टॉक के खाते में वो खूबियां दिखाई दी जिन्हें वो पहले केवल सुनील सीरीज के उपन्यासों में पाया करते थे । कोर्ट रूम ड्रामा को उन्होंने हाई वोल्टेज ड्रामा करार दिया और आखिर में उसे ऐसी मास्टर जादूगरी बताया जिसे कोई जादूगर ही अंजाम दे सकता था ।